Damvlakke daal al verbruik Kapenaars minderTheewaterskloofdam. Argieffoto Die Stad Kaapstad sê die vlakke van die damme wat water aan die Moederstad voorsien, het in die afgelope week met 1,4 persentasiepunte tot 60,5% gedaal. In die ooreenstemmende tydperk verlede jaar het die Kaap se damvlakke op 26,4% gestaan. Wat die hele Wes-Kaap betref, staan die damvlakke nou op net oor die 47%. Kapenaars se waterverbruik het die afgelope week met 2 miljoen liter per dag tot 602 miljoen liter per dag afgeneem. Die weerdiens voorspel intussen koeler weer vir vandeesweek oor die Suidwes-Kaap, wat goeie nuus is vir die damvlakke ná die afgelope week se hitte. Ingevolge vlak 3-waterbeperkings mag inwoners van die Moederstad hul tuin op Dinsdae, Donderdae en Saterdae voor 09:00 en ná 18:00 hoogstens ŉ uur lank met ŉ emmer of gieter natlei. Die gebruik van tuinslange is steeds verbode. Swembaddens mag net met munisipale water opgevul word as die swembad met ŉ ondeurdringbare seil bedek word wanneer dit nie in gebruik is nie en reënwater gebruik word om die swembad vol te maak waar moontlik.